[{"text_idx": "#000001", "text": "Hiiumaal saab ronida nagu olu\u0308mpial"}, {"text_idx": "#000002", "text": "Hiiumaa u\u0308ks kuumemaid turismiartikleid on kindlasti Tuuletorn Ka\u0308inas ja seal asuv ronimissein. Pean to\u0303dema, et kuna ko\u0303rgust ma kardan, siis palusin seda tegevust tegema Marko, kes u\u0308lesande sama suure innuga ette vo\u0303ttis nagu Tahkuna tuletornist allalaskumise."}, {"text_idx": "#000003", "text": "Baltimaade ko\u0303rgeima siseronimisseina ko\u0303rguseks on 20 meetrit ning selle vallutamiseks tuleb pu\u0308stloodis mo\u0308o\u0308da erineva suuruse ja kujuga ronimisseina kive u\u0308les ronida. \u201eKohale jo\u0303udes vo\u0303ttis mind taaskord vastu Inna Lepik, kes mind ka tuletornist laskumisel juhendas,\u201c ro\u0303o\u0303mustas Marko, kelle seiklus algas taas omavastutuslehe la\u0308bilugemisest ja allkirjastamisest. \u201eKui olin kinnitusrihmad u\u0308mber keha pannud ja ronimissussid, mis varbad u\u0308sna kokku surusid, jalga pannud, olin ta\u0308is otsustavust, et tippu jo\u0303uda,\u201c jutustas katsealune."}, {"text_idx": "#000004", "text": "\u201eKuigi seinal on erinevate va\u0308rvidega ma\u0308rgitud a\u0308ra vastava raskusastmetega rajad, kasutasin oma esimesel ronimisel just parasjagu mugavalt ettejuhtuvaid kive. Kuigi teadsin, et kukkumise korral hoiab mind o\u0303hus ja aitab sujuvalt po\u0303randale turvalint, siis ko\u0303rguse ja va\u0308simuse kasvades kasvas ka teatav hirmu- ja adrenaliinitase,\u201c selgitas Marko, et ku\u0308llap hirm oligi see, mis aitas tal tipuni jo\u0303uda ning seal paiknevat kella helistada. \u201ePa\u0308rast lu\u0308kkasin end rahulolutundega seinast lahti ning turvalint lasi mind sujuvalt alla tagasi.\u201c"}, {"text_idx": "#000005", "text": "Ronimissein on jo\u0303ukohane pea igas vanuses soovijatele ja Ka\u0308ina ronimisseinale pa\u0308a\u0308sevad lapsed alates seitsmendast eluaastast. Inna Lepiku so\u0303nul on ronimine ja\u0308rjest enam populaarsust kogumas ning Ka\u0308inas toimub trenne nii lastele kui ka ta\u0308iskasvanutele. \u201eKes niisama ronima tahab minna, sellel soovitatakse eelnevalt aeg broneerida, sest elavas ja\u0308rjekorras vo\u0303ib ooteja\u0308rjekord kujuneda tundide pikkuseks,\u201c teadis mu katsealune omast kogemusest o\u0308elda."}, {"text_idx": "#000006", "text": "Ega ainult u\u0308hest korrast u\u0308les ronimisest ei piisa. \u201ePuhkasin veidi, sest vatti olid esimese korraga saanud nii so\u0303rmed, o\u0303la- kui ka seljalihased. Teisel korral otsustasin ainult mo\u0308o\u0308da rohelisi kive u\u0308les ronida. See kujunes ka omamoodi mo\u0303tteharjutuseks, sest o\u0303igel hetkel vale ka\u0308ega ja\u0308rgmisest kivist haarates vo\u0303ib ennast nii-o\u0308elda kinni ronida \u2013 keha ja\u0308a\u0308b nii ebamugavasse asendisse, et edasi pole enam vo\u0303imalik minna,\u201c meenutas Marko, kes jo\u0303udis rohelisel rajal tipust mo\u0303ne meetri kaugusele, kui haare ja\u0308rgi andis ning turvalint teda pa\u0308a\u0308stma asus."}, {"text_idx": "#000007", "text": "Ta\u0308iskasvanutele annab ronimisseinal ronimine taaskord vo\u0303imaluse tunda seda, mida lapsena puudel ronimine pakkus. \u201eTa\u0308napa\u0308eval on tegemist juba olu\u0308mpiakavva kuuluva spordialaga. Tuuletorniski on peetud nii Eesti kaljuronimise karikasarja etapp kui ka ronimisvo\u0303istlusi noortele,\u201c selgitab u\u0308ks Hiiu Rope eestvedajatest ja ronimisspetsialist Inna Lepik."}, {"text_idx": "#000008", "text": "Milleks on see erinevate va\u0308rvide, kujude ja ebama\u0308a\u0308rase esmamuljega seinal turnimine hea? See on ette na\u0308htud ko\u0303igi lihasru\u0308hmade tugevdamiseks, koordinatsiooni, tasakaalu ja osavuse arendamiseks. Esimesel tutvumisel ronimisseinaga tuleb ronijale kindlasti ette na\u0308idata seinal ronimise po\u0303himo\u0303te: inimene peab samaaegselt toetuma kolmele punktile (kas kahe ka\u0308e ja u\u0308he jalaga vo\u0303i u\u0308he ka\u0308e ja kahe jalaga). Liikumisel to\u0303stetakse korraga edasi vaid u\u0308ks ja\u0308se. Ronimisseina avaused kujutavad endast erinevaid kujundeid ja va\u0308ljaulatuvad toetuspunktid on eri va\u0308rvi."}, {"text_idx": "#000009", "text": "Ronimine soodustab tasakaalustatud arengut. Ronimise harrastamine tugevdab ko\u0303iki lihasru\u0308hmi ja arendab koordinatsiooni, osavust ja tasakaalutunnetust. On ka o\u0308eldud, et see on suurepa\u0308rane vo\u0303imalus ergutada mo\u0303ttetegevust. Pole vaja olla teadlane, et mo\u0303ista, et ka\u0308te ja jalgade erisuunaline liigutamine ronimisel aktiveerib aju erinevate piirkondade koosto\u0308o\u0308d."}]